แนะนำประชาชนควรเลือกซื้อเนื้อหมูอย่างปลอดภัย  ใช้ Google Maps ค้นหาคำว่า ร้านปศุสัตว์ OK ได้ทั่วประเทศ
นายสัตว์แพทย์สรวิศ ธานีโต อธิบดีกรมปศุสัตว์ เผยว่า กรมปศุสัตว์ ยกระดับการผลิตสินค้าปศุสัตว์ของประเทศไทย ดำเนินโครงการปศุสัตว์ OK และขยายผลการดำเนินโครงการด้านความปลอดภัยอาหาร โครงการ ปศุสัตว์ OK ไปทุกอำเภอทั่วประเทศ ให้การรับรองในขอบข่ายสินค้า 7 ชนิด เพื่อเป็นทางเลือกของผู้บริโภคในการเลือกซื้อสินค้าปศุสัตว์ปลอดภัย ด้วยสถานการณ์ปัจจุบันมีการลักลอบนำเข้าเนื้อหมูไม่ทราบแหล่งที่มาเข้ามาเก็บในสถานที่เก็บซากสัตว์ในประเทศไทย เพื่อประโยชน์ทางด้านการค้า ทำให้ผู้บริโภคมีความเสี่ยงที่จะได้รับเนื้อหมูที่ไม่ปลอดภัย ไม่มีแหล่งที่มา ไม่สามารถตรวจสอบย้อนกลับได้ ดังนั้นเพื่อเป็นทางเลือกให้แก่ผู้บริโภคได้เลือกซื้อเนื้อหมูที่ปลอดภัย ไร้สารตกค้างและผู้บริโภคอาจจะไม่สามารถมองเห็นความแตกต่างระหว่างเนื้อหมูที่มีสารเร่งเนื้อแดงกับเนื้อหมูที่ปลอดสารเร่งเนื้อแดงได้ ดังนั้น ในการเลือกซื้อเนื้อหมูสำหรับประกอบอาหาร ผู้บริโภคควรเลือกซื้อผลิตภัณฑ์หมูสดจากผู้ประกอบการ หรือจากแหล่งจำหน่ายที่เชื่อถือได้และได้รับการรับรองผ่านมาตรฐานจากกรมปศุสัตว์ ซึ่งผู้ซื้อสามารถสังเกตได้จากตราสัญลักษณ์ ปศุสัตว์ OK ที่สถานที่จำหน่าย ซึ่งสามารถสร้างความเชื่อมั่นให้กับผู้บริโภคได้มั่นใจว่าผลิตภัณฑ์ที่เลือกซื้อนั้นไร้สารตกค้าง โดยปลอดสารเร่งเนื้อแดง และปลอดภัยจากยาปฏิชีวนะ มีความปลอดภัยอาหาร ตรวจสอบแหล่งที่มาได้ และกระบวนการผลิตถูกสุขอนามัย และเพื่อให้ทุกคนมีสุขภาพแข็งแรง ผู้บริโภคสามารถค้นหาแหล่งร้านค้าปศุสัตว์ OK ได้โดยใช้แอปพลิเคชันแผนที่ หรือ Google Maps และค้นหาคำว่า ร้านปศุสัตว์ OK เพิ่มความสะดวกการค้นหาสถานที่จำหน่ายเนื้อสัตว์ใกล้บ้านในการเลือกซื้อสินค้าปศุสัตว์ปลอดภัย